સામે રોડની પેલે પાર આંબાના વૃક્ષ પર ક્યારનીય મંજરી આવી ગઈ છે. અઠવાડિયા પહેલા એક ગામ જતા રસ્તામાં ખેતરોને શેઢે ભરપુર મ્હોરેલા આંબા જોયા’તા. આ વખતે આંબાઓને ભરપુર મંજરી બેઠી છે. દેશી કેરી ખાવાની મજા પડવાની છે. સામેનું આંબાનું વૃક્ષ જોઈ વડોદરામાં ભાડાના ઘરની સામેનો એક આંબો યાદ આવી ગયો છે. મકરપુરા-નોવિનો વિસ્તારમાં આવેલી એક સોસાયટીમાં અમે મિત્રો ભાડે રહેતા. સોસાયટીમાં પ્રવેશવાના સીધા રસ્તાની બરાબર સામે અમારું ઘર હતું. ઘર સામેજ રસ્તા પર આંબાનું વૃક્ષ. વડોદરાનાએ-વતનથી દુર-એકલાતાભર્યા દિવસોમાં એ આંબો અમારો સ્વજન હતો. આ સમયે તો એ મંજરીઓથી લચી પડ્યો હોય. એની ખાટી-મદહોશ ખુશ્બુથી અમારી કેટલીય બપોર સુધરી જતી. એ રસ્તા પરથી એક છોકરી રોજ શાળામાં જતી-આવતી ને અમારી કેટલીય સવાર-સાંજ વાસંતી બની જતી. વડોદરામાં સુસેન સર્કલ સામે પોલીસ ગ્રાઉન્ડમાં ઉભેલા આંબા પણ અત્યારે યાદ આવ્યા છે. મિત્રો સાથે સાંજે ચા ની રેકડી પર ચા પીતાં- ‘ડી-માર્ટ વાળી’ છોકરીઓના પસાર થવાની રાહ જોતાં- કેરીઓથી લચી પડેલા એ આંબોઓ જોઈ આંખોમાં વતનનો વગડો ઉગી નીકળતો. અમદાવાદ-વડોદરા એક્સપ્રેસ હાઇવે પરના ખેતરોના શેઢે ઉભેલા આંબા પણ સાંભરે છે.